Nigerië-ontvoering: SA’ner, ander glo vrygelaat na losprys betaal isFoto: Google Maps Die groep, onder wie ŉ Suid-Afrikaner en Australiërs, is Woensdag in Nigerië op pad werk toe ontvoer. Punch, ŉ dagblad in Nigerië, berig op sy webtuiste die sewe werknemers van die Australiese myn- en ingenieursmaatskappy, Macmahon, is Sondag vrygelaat nadat die maatskappy glo ŉ onbekende bedrag as losprys betaal het. Nelson Kgwete, woordvoerder van Suid-Afrika se departement van internasionale betrekkinge en samewerking, het gesê Suid-Afrika se hoë kommissaris in Nigerië het bevestig die Suid-Afrikaner is vrygelaat. Aanvanklik is berig vyf werknemers is ontvoer en dit was nie duidelik of iemand verantwoordelikheid vir die ontvoering aanvaar het en of ŉ losprys geëis is nie. Jude Ngaji, adviseur vir staatsveiligheid in die Cross River-staat, het ook aan Punch bevestig die mans is vrygelaat. Volgens Ngaji het van die mans beserings opgedoen en almal is behandel. Hulle was glo ook reeds met hul gesinne in verbinding. Maroela Media het vroeër berig die groep is omstreeks 06:00 Woensdagoggend op pad werk toe oorval. Volgens berigte is die groep deur vier gewapende polisiebeamptes vergesel toe hulle by die Idundu-brug in Calabar, in die Cross River-staat, deur gewapende mans oorval is. Een van die bestuurders is glo doodgeskiet terwyl twee mense glo daarin kon slaag om te ontsnap.